[{"text_idx": "#000000", "text": "TEJO perdis subvencion de 85 000 eu\u0306roj"}, {"text_idx": "#000001", "text": "TEJO ne ricevis la bug\u0302etitan administran subencion de 85 000 eu\u0306roj. Tiu subvencio estas la c\u0302efa enspezo de TEJO, kaj g\u0302i devis kovri 58 procentojn el la kostoj de la asocio en la nuna jaro. La tuta bug\u0302eto nun devas esti refarita kaj TEJO vers\u0302ajne devos maldungi oficistojn."}, {"text_idx": "#000002", "text": "La 8-an de majo la TEJO-prezidanto Le\u0301on Kamenicky\u0301 skribis al la komitato de la asocio por informi c\u0302iujn, ke TEJO ne sukcesis ricevi la administran subvencion por 2022."}, {"text_idx": "#000003", "text": "\u2013 Tiu subvencio estas la individue plej granda enspezo en nia bug\u0302eto c\u0302iujare, kaj c\u0302i-jare ili tute s\u0302ang\u0302is la proceduron pri kiel kandidatig\u0302i kaj kiel ili taksas g\u0302in. Ni ne estis tiom malproksime de la limo, sed bedau\u0306rinde ni (kiel pluraj aliaj eu\u0306ropaj neregistaraj junularaj organizoj kiuj antau\u0306e ricevis la subvencion) ne estis sukcesaj."}, {"text_idx": "#000004", "text": "Li substrekis kiel grava la subvencio estas al la bug\u0302eto de TEJO:"}, {"text_idx": "#000005", "text": "\u2013 En pasintaj jaroj ni ricevis 50 mil eu\u0306rojn pro tiu subvencio, kaj c\u0302i-jare ni kandidatig\u0302is por 100 mil, kaj pro la nesukceso, tio signifas ke la Estraro de TEJO nun devas revizii la budg\u0302eton kaj veni kun Plano B."}, {"text_idx": "#000006", "text": "Lau\u0306 la prezidanto la estraro jam decidis pri kelkaj agoj por savi monon, ekzemple la kvaronigo de la bug\u0302eto por c\u0302eestaj estraraj kunsidoj. La estraro serc\u0302os aliajn financeblojn \u2013 oni esperas ricevi monon per donackampanjo kaj aliaj subvencioj. Krome oni pledos al FOJE (Forumo Junulara Eu\u0306ropa) por pli bonaj kondic\u0302oj."}, {"text_idx": "#000007", "text": "La estraro planas prepari novan bug\u0302eton dum c\u0302eesta estrarkunsido en Prago kaj poste prezenti g\u0302in al la komitato g\u0302is la 25-a de majo."}, {"text_idx": "#000008", "text": "La bug\u0302eto de TEJO preskau\u0306 tute dependas de subvencioj de la Eu\u0306ropa Unio. Lau\u0306 la bug\u0302eto por 2022, el la tuta enspezo de 146 782 eu\u0306roj sume 125 662 eu\u0306roj (85 procentoj) venas de subvencioj, kaj nur 6 500 eu\u0306roj de la membrokotizoj."}, {"text_idx": "#000009", "text": "TEJO efektive petis administran subvencion de 125 000 eu\u0306roj, sed pro la malcerteco pri tio, c\u0302u la peto estos akceptita, la bug\u0302eto kompromise kalkulis nur pri enspezo de 85 000 eu\u0306roj. Aldone oni bug\u0302etis enspezon de iom pli ol 40 000 eu\u0306roj de volontula subvencio, kiun oni plu ricevadas."}, {"text_idx": "#000010", "text": "La bug\u0302eto en sia teksto agnoskis la malfacilecon ricevi la administran subvencion: \u201dLa kondic\u0302oj de la administra subvencio s\u0302ang\u0302ig\u0302is signife kompare al la lasta jaro, de unu flanko plialtig\u0302is la petebla sumo, aliflanke la bug\u0302eto de la programo restis pli-malpli sama, kio signifas ke malpli da organizoj ricevos la subvencion.\u201d"}, {"text_idx": "#000011", "text": "La bug\u0302eto estis akceptita de la komitato senkontrau\u0306e je la 14-a de januaro. Sed Michael Boris Mandirola, komitatano B, rimarkis la malcertecon pri la administra subvencio kaj diris ke la bug\u0302eto \u201cestas tre for de nia financa realo\u201d c\u0302ar la vera enspezo estos multe pli alta au\u0306 malalta."}, {"text_idx": "#000012", "text": "Pro tio, la komitato jam tiam voc\u0302donis por ke la estraro devu prezenti novan bug\u0302eton 21 tagoj post ekscio de la rezulto de la peto."}, {"text_idx": "#000013", "text": "Responde al la malakcepto, Patricio Iglesias, komitatano B, diris ke en Argentino se organizo ne ricevas subvencion, la kutimo estas tuj organizi busojn plenaj de aktivuloj protesti antau\u0306 la agentejo. Li sugestis ke TEJO krei dokumenton kiu diru ion similan al:"}, {"text_idx": "#000014", "text": "\u201dPro c\u0302i tiu decido povas perdi siajn enspezojn 400 laboristoj de niaj organizoj kaj ties familioj, c\u0302irkau\u0306 5 000 eu\u0306ropaj junuloj ne povos c\u0302eesti eventojn, pli ol 500 junuloj el Afriko, Azio kaj Latinameriko ne vizitos nian kontinenton por kulturaj inters\u0302ang\u0302oj, eventualaj laboraj procesoj povas signifi la malfondon de niaj NRO-j\u201d, kaj tiel plu."}, {"text_idx": "#000015", "text": "Li asertis ke neniu politikisto s\u0302atus ricevi tiun kritikon. Li tamen ne klarigis, kie troveblas la suferontaj 400 laboristoj de la Esperanto-organizaj\u0302oj, la 5 000 eu\u0306ropaj kaj 500 ekstereu\u0306ropaj junuloj."}, {"text_idx": "#000016", "text": "Michael Boris Mandirola diris ke c\u0302ar TEJO ricevis la subvencion dum sep sinsekvaj jaroj, g\u0302i kerne rolas en la planoj de la organizo. Pro tio, li skribis: \u201cmi dubas ke la dungosituacio povus resti sens\u0302ang\u0302a\u201d. Tamen TEJO vers\u0302ajne ne devos maldungi 400 oficistojn."}, {"text_idx": "#000018", "text": "TEJO ricevas 25 000 eu\u0306rojn por muzikalo"}, {"text_idx": "#000021", "text": "\u201cDo mi provus, ekzemple, krei dokumenton signita de organizoj de FoJE kiu dirus, ekzemple: \u201cPro c\u0302i tiu decido povas perdi siajn enspezojn 400 laboristoj de niaj organizoj kaj siaj familioj, c\u0302irkau\u0306 5000 eu\u0306ropaj junuloj ne povos c\u0302eesti eventojn, pli ol 500 junuloj el Afriko, Azio kaj Latinameriko ne vizitos nian kontinenton por kulturaj inters\u0302ang\u0302oj, eventualaj laboraj procesoj povas signifi la malfondon de niaj NRO-j, ktp.\u201d. Komenci ege diplomate kaj, se respondoj ne estas favoraj, agi in crescendo.\u201d"}, {"text_idx": "#000022", "text": "Kompreneble TEJO ne havas 400 oficistojn. Kion mi celis diri estas, ke c\u0302iuj FoJE-organizoj kiuj perdis siajn administrajn subvenciojn (skoltoj, religiaj au\u0306 politikpartiaj grupoj, profesiulaj, alispecaj homrajtaj asocioj, ktp.) devus verki komunan dokumenton (kaj fakte, lau\u0306 la lastaj raportoj, ili prenis tiun decidon). Kune la nombro de laboristoj kiuj vers\u0302ajne devus perdi siajn enspezojn (se oni sumas c\u0302iujn malfavorigitajn junularajn organizojn) estas, eble, 400 homoj. Mi ne konas detale la funkciadon de la aliaj organizoj, do mi ne certas, c\u0302u la nombro estas malpli granda, au\u0306 pli granda. Sed sendube por j\u0302urnalistoj kaj sociaj retoj la efiko de dokumento kun la nombro de c\u0302iuj vers\u0302ajne eksigotaj oficistoj de FoJE-organizoj estos pli potenca ol teksto kiu nur komentas pri la nombro de laboristoj de TEJO."}, {"text_idx": "#000023", "text": "C\u0302u mi g\u0302uste rememoras, ke la TEJO-estraro plurfoje plenumis siajn devojn kiel ricevanto de subvencioj nur tre malbone au\u0306 tute ne? C\u0302u mi g\u0302uste rememoras, ke TEJO-estraro kelkfoje mensogis en siaj petoj pri subvencioj por akiri pli grandan sumon? Kaj rememoru pri la kaosa librotenado de TEJO!"}, {"text_idx": "#000028", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]